
 3.9.2019
 BG
 Официален вестник на Европейския съюз
 L 227/1
 РЕГЛАМЕНТ ЗА ИЗПЪЛНЕНИЕ (ЕС) 2019/1382 НА КОМИСИЯТА
 от 2 септември 2019 година
 за изменение на някои регламенти за налагане на антидъмпингови или антисубсидийни мерки по отношение на някои стоманени продукти, обект на защитни мерки
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/477 на Европейския парламент и на Съвета от 11 март 2015 г. относно мерките, които Съюзът може да предприеме във връзка с комбинирания ефект на антидъмпингови или антисубсидийни мерки със защитни мерки (1),
 след консултация с Комитета по защитните мерки,
 като има предвид, че:
 1. КОНТЕКСТ И ПРОЦЕДУРА
 (1)
 С Регламент (ЕС) 2019/159 (2) Комисията наложи защитни мерки по отношение на някои стоманени продукти за срок от три години. Въпросните мерки са под формата на тарифни квоти, приложими за определени периоди, и предвиждат заплащането на извънквотно мито в размер на 25 %, когато вносът надхвърли определен праг, съответстващ на средното равнище на вноса през годините 2015—2017.
 (2)
 Понастоящем са в сила антидъмпингови и/или изравнителни мерки за някои от категориите продукти, обхванати от защитните мерки. Поради това, веднага щом за тези категории продукти бъдат надвишени установените в рамките на защитните мерки тарифни квоти, стават платими както извънквотното, така и антидъмпинговото или изравнителното мито при вноса на същите продукти. Както се подчертава в Регламент (ЕС) 2019/159 (3), подобно комбиниране на антидъмпингови и/или антисубсидийни мерки със защитните мерки, наложени със същия регламент, може да доведе до по-голям от желания ефект, което обуславя необходимостта от своевременно разглеждане на този въпрос.
 (3)
 Съответно на 24 април 2019 г. Комисията публикува известие (4) относно eвентуалния комбиниран ефект на антидъмпинговите и/или антисубсидийните мерки и защитните мерки за съответните категории продукти. За улеснение въпросните категории продукти са изброени в приложение 1.A. В известието си от 24 април 2019 г. Комисията потвърди, че има основания да се счита, че комбинацията от тези мерки действително би могла да има по-силно от предвижданото или желаното въздействие от гледна точка на политиката на Съюза за защита на търговията и целите, определени в Регламент (ЕС) 2015/477, и че може да е целесъобразно да се изменят съществуващите антидъмпингови и изравнителни мерки, обхващащи въпросните категории продукти, които са засегнати и от защитните мерки, за да се гарантира пропорционалността на съответните мерки.
 (4)
 В същото известие Комисията прикани заинтересованите страни да изразят писмено становищата си по изложените по-горе съображения.
 2. КОМЕНТАРИ НА ЗАИНТЕРЕСОВАНИТЕ СТРАНИ
 (5)
 В Комисията постъпиха коментари от 12 заинтересовани страни, като съдържащите се в тях аргументи бяха надлежно проучени от нея. Сред тези страни са петима производители износители, едно чуждестранно правителство, едно европейско сдружение на производители на стомана, четирима потребители или вносители на стомана в ЕС, както и едно сдружение на потребители на стомана.
 (6)
 Повечето заинтересовани страни са съгласни, че комбинацията от антидъмпингови или антисубсидийни и защитни мерки би могла да има по отношение на същите продукти по-силно от предвижданото или желаното въздействие от гледна точка на политиката и целите на Съюза за защита на търговията. Някои заинтересовани страни отбелязват, че подобна